
Quae  de  Morbo  Brightii  nota  erant,  ita  dissenserunt, 
ut,  quot  de  hac  re  disputarunt  auctores,  tot  exstarent 
sententiae  controversae  de  natura  atque  hujus  morbi 
origine.  Quem  quidem  quum  alii  inflammatione  sub- 
stantiae renum  corticalis,  cirrhosi,  steatosi,  denique 
mutatione  quadam  sanguinis  ignota  oriri  putarent,  alii 
haec  cuncta,  modo  nephritidem,  modo  inflammationem 
subacutam,  modo  infiltrationem  renum  oedematosam, 
morbum  posse  proferre  contenderunt. 

Nuperrime  demum  Reinhardt  haec  omnia  unius 
ejusdemque  processus  tantum  stadia,  ad  unam  caussam 
referenda  esse,  accuratissime  demonstravit.  Ex  iis, 
quae  de  hac  re  egregie  indagavit,  morbi  Brightii  na- 
tura atque  origo  a nephritide  diffusa  repetendae  sunt. 
Qua  nephritide  tria  morbi  oriuntur  stadia,  stadium  in- 
flammationis, infilfrationis  adiposae,  stadium  atrophiae 
renum. 

Ac  primum  quidem  stadium  inflammatorium  hy- 
peraemia  orditur.  Nam  in  casibus  acutis,  aegris  morte 
subitanea  exstinctis,  substantia  renum  et  corticalis  et 
medullaris  hyperaemia  diffusa  excellit.  Qua  aucta,  san- 
guis vasa  capillaria  dirumpens  in  focos  majores  et  mi- 

nores  ita  confluxit,  ut,  pyramidibus  fere  integris,  sub- 
stantia tantum  corticalis  maxime  turgida,  albida,  multis 
maculis  lineisque  rubris  discissa  videatur. 

Omnia  vasa  capillaria  sanguine  stagnante  ita  im- 
pleta sunt,  ut  renes,  humoribus  abundantes,  structura 
laxiori,  ambitu  majori  statum  sanum  superantes,  a 
capsula  renali  facillime  diduci  possint. 

Microscopii  ope  tubulos  uriniferos  rectos  ct  con- 
tortos coagulis  fibrinosis  obstructos  videmus.  Quae 
coagula  partirn  tanquam  cylindri  fibrinosi  sic  dicti  uri-* 
nae  admiscentur,  partirn  restant.  Urina  autem  secer- 
nenda, quum  ei,  ne  deflua',  impedimentum  oppositum 
sit,  pressione  continua  distrahit  canaliculos  uriniferos, 
quos  in  hoc  stadio  semper  dilatatos  esse  constat. 

Epithelia,  quibus  tubuli  illi  induti  sunt,  exsudatione 
fibrinosa  a membrana  nutritia  divulsa  ita  mutantur,  ut 
substantiis  chemicis  magis  resistentia  modo  duriora 
sint,  modo  particulis  quibusdam  adiposis  impleantur. 

Quum  omnia  vasa  capillaria  substantiae  corticalis, 
tum  ea,  quae  corpuscula  Malpighii  complectuntur,  hy- 
peraemia  insignia,  haud  raro  sanguine  coagulato  ob- 
turata sunt.  Etiam  tela  cellulosa  inter  tubulos  urini- 
feros disposita  exsudatione  fibrinosa  distenta,  persaepe 
turgida  est. 

His  igitur  signis,  quibus  morbi  Brightii  stadium 
primum  in  renibus  cognoscitur,  nephritidem  solam 
illius  esse  caussam,  negari  nequit.  Nam  hyperaemia 
et  exsudatione  fibrinosa  orta  inflammatio  constituta  est. 
Quum  autem  exsudata  fibrinosa  tubulis  uriniferis  re- 

tenta  neque  in  puris  corpuscula  mutentur  neque  in 
telam  cellulosam  transformentur,  inflammatio  quoqipe, 
quum,  non  singulis  tantum  partibus  limitata,  totam  sub- 
stantiam corticalem  adgrediatur,  hanc  nephritidis  spe- 
ciem a ceteris  formis  valde  distare,  facile  intelligi 
potest. 

Eodem  discrimine,  quo  hepatitis  chronica  in  cir- 
rhosin  hepatis  transiens,  ab  illa  hepatitide  traumatica, 
quae  semper  exit  in  abscessus,  longe  distat,  nephritis 
diffusa  in  morbo  Brightii  a ceteris  nephritidis  forpiis 
sejuncla  est. 

Quibus  consideratis,  transeamus  ad  stadium  infil- 
trationis  renum  adiposae,  metamorphosi  adiposa  ex- 
cellens. 

Substantia  renum  corticalis  turgore,  hyperaemia 
stadium  inflammatorium  aequans,  colore  flavo,  butyro 
simili  valde  ab  eo  distat.  Qui  color,  si  inffltratio 
adiposa  totam  substantiam  corticalem  tenet,  uno  tenore 
per  eam  diffusus  est;  singulis  tantum  partibus  adipe 
obrutis,  maculae  quaedam  flavae  per  illam  dispersae 
oriuntur. 

Infiltratio  adiposa  pyramides  plerumque  integras 
aggressa  semper  in  minorem  earum  partem  irruit,  ut 
statu  admodum  incolumi  colore  rubro  a ceteris  renum 
partibus  maxime  differant. 

Renum  superficies,  quae  ob  majorejn  structurae 
laxitatem  a capsula  renali  facile  divelli  potest,  glabra 
est,  nisi,  adipe  in  quibusdam  tantum  locis  collecto, 


8 


tubuli  uriniferi  ita  distenduntur,  ut  inde  tubera,  tuber- 
cula et  granula  promineant. 

Coagula  fibrinosa  canaliculos  uriniferos  implentia 
mutationes  ineunt,  quibus  exsudata  fibrinosa,  si  in  or- 
gano quodam  diu  retinentur,  alterari  solent.  Alia 
enim,  humoribus  privata,  ita  corrugantur,  ut,  si  com- 
primantur, in  fragmenta  quaedam  dura,  globosa  dissol- 
vantur, acido  acelico  affuso  aut  nullo  modo  mutentur, 
aut  paulo  tantum  tumescant;  alia  autem  coagula,  quae 
eam  metamorphosis  formam  praebent,  qua  exsudata 
resorbentur,  multo  facilius  in  fragmenta  parva  et  sub- 
stantias detritas  distrahi  possunt. 

Epithelia  tubulorum  uriniferorum  metamorphoseos 
adiposae  variam  praebent  speciem.  Alia  enim  duriora, 
mutationibus  chemicis  magis  resistentia,  raris  tantum 
particulis  adiposis  inserta  sunt;  alia  ita  iis  redundant, 
ut  granulis  adiposis  composita  esse  videantur.  Epi- 
thelia rarum  tantum  adipem  continentia,  cum  cellulis 
adjacentibus  admodum  conjuncta,  cellularum  formam 
propriam  polygoneam  servant;  illa  autem,  quae  adipis 
particulis  conferta  sunt,  quaque  cellarum  forma  orbata 
ita  confluxerunt,  ut  granula  solum  adiposa  substantia 
quadam  albuminosa  congregata  observentur. 

Metamorphosi  progrediente,  adipis  granula  acer- 
vata in  guttulas  adiposas  et  albuminosas  dissoluta,  in 
substantias  detritas  abeunt. 

Quibus  factis,  si  renes  perlustraveris,  tubulos  uri- 
niferos magis  quam  antea  dilatatos,  cellulis  granulatis, 
substantiis  quibusdam  detritis,  cylindris  fibrinosis  obso- 

letis  et  recentibus  vario  modo  interpositis  obstructos 
invenies. 

Vasa  substantiae  corticalis  capillaria  quamquam 
non  raro  a stadio  morbi  priori  non  differunt,  tamen 
vario  modo  plerumque  mutata  sunt.  Quorum  ea  in- 
primis  pars,  quae  in  corpusculis  Malpighii  disposita 
est,  mutationibus  excellit.  Ac  primum  quidem  mem- 
brana vasorum  minus  pellucida  nucleorum  ei  insitorum 
nulla  praebet  vestigia;  acido  acetico  affuso  pelluciditas 
et  nucleoli  interdum  reparantur.  In  aliis  quibusdam 
casibus  corpuscula  Malpighii  contracta,  rugata,  modo 
vasis  sanguine  plane  carentibus  inclusa  sunt;  modo  cor- 
puscula ipsa  coagulis  fibrinosis  obturata  vasis,  quae 
granulis  adiposis  et  substantiis  detritis  impleta  sunt, 
obteguntur. 

Tela  cellulosa  inter  tubulos  uriniferos  disposita 
mutationes  novas  praebet  nullas. 

Metamorphosi  igitur  adiposa  hoc  stadium  maxime 
excellit.  Inflammatione  orta,  exsudatione  fibrinosa  in- 
terposita, ductulorum  uriniferorum  epithelia  nutritione 
privantur. 

Quo  facto,  sicut  caussa  simili  vel  physiologica 
vel  pathologica  oblata,  aliorum  organorum  epithelia 
pulmonum,  glandulae  mammariae,  folliculi  Graafiani  in- 
tereunt, etiam  tubulorum  uriniferorum  epithelia  adipis 
granulis  dissolvuntur.  Hinc  ille  substantiae  corticalis 
color  flavus,  butyro  similis,  oritur.  Quae  metamor- 
phosis quum  semper  ab  inflammatione  et  exsudatione 
originem  ducat,  illi,  qui  morbum  Brightii  metamor- 

phosi  epitheliorum  adiposa  sola,  nulla  exsqdatione 
praeterita  interdum  effici  putant,  valde  errant. 

Casus  enim,  quos  referunt,  in  quibus,  ceteris 
partibus  plane  integris,  epithelia  tantum  in  adipem 
mutata  sint,  observatione  non  satis  sunt  probati.  Etiam 
metamorphosi  adiposa  facta  nullum  afferri  potest  argu- 
mentum, hinc  inflammationem  et  exsudationem  neces- 
sariam oriri.  Cellulae  hepaticae,  ut  exemplum  profe- 
ram, in  adipem  degeneratae,  nulla  postea  inflammatione 
infestantur. 

Exsudalione  progredienle  cylindri  fibrinosi  vi 
urinae  non  amplius  ejecti,  tubulos  uriniferos  plane 
obturant,  eodemque  tempore,  quum  fere  omnis  sanguis, 
qui  vasa  implet,  in  coagulationem  abeat,  substantia 
corticalis  a sanguinis  circulatione  partirn  remota,  in 
anaemiam  incidit  ac  magna  renum  pars  ad  urinae  se- 
cretionem inutilis  obsolescit,  quippe  tela  cellulosa  cum 
adjacente  confunditur. 

Quibus  factis,  atrophiae  exordia  constituta  sunt. 

Stadio  atrophiae  incipiente  renes,  quamvis  sint 
turgidi,  tamen  ambitu  stadio  priori  semper  sunt  in- 
feriores; atrophia  autem  progredienle  interdum  ad 
magnitudinem  solitam  rediguntur,  saepissime  vero  hac 
sunt  minores. 

Capsula  renalis  dura,  solida  intime  substantiae 
corticali  adhaeret,  ut  difficillime  ab  ea  segregari 
possit. 

Renum  superficiei  asperae  insita  sunt  tubera  et 
granula.  Quae  quum  singula  prominent,  tum  in  loca 

quaedam  sulcis  et  lineis  discissa  ita  collata  sunt,  ut 
renibus  speciem  hepatis  cirrholicj  induant.  Metamor- 
phosi autem  ductulorum  urini  ferorum  regressiva,  si 
certis  partibus  limitata  est,  renum  tantum  margines 
tuberosi,  granulati  sulcis  et  lineis  in  lobos  majores 
sicut  statu  foetali  dividuntur. 

Renibus  dissectis,  substantia  corticalis  atrophia 
persaepe  usque  ad  lineam  exiguam  attenuata  est. 
Quae  ejus  partes  sulcis  et  lineis  in  superficie  disposi- 
tis respondent,  multis  filamentis  albis  divisae  sunt, 
quae  quo  propius  ad  pyramides  accedunt,  disparent. 

Etiam  pyramides  in  casibus  gravissimis  atrophia 
deminuuntur;  nec  unquam  vero  multum  in  ea  pro- 
ficiunt nec  unquam  tuberculis  et  granulis  substantiae 
corticalis  praeditae  sunt. 

Hyperaemia  capillaris  in  iis  tantum  partibus  adest, 
quae  nova  inflammatione  infestatae  sunt.  Nec  raro 
tamen  venae  in  superficie  renum  dispositae  varicosae 
sanguine  redundant. 

Substantia  corticalis  microscopio  perquisita,  du- 
ctuli uriniferi  in  iis  renum  partibus,  quae  ad  peri- 
pheriam  sitae  sulcis  et  lineis  sejunctae  sunt,  multo 
rariores  observantur. 

Quamquam  enim,  renibus  integris,  tubuli  uriniferi 
densi  exigua  tantum  tela  interstitiali  separati  sunt,  his 
jn  casibus  magna  inveniuntur  interstitia,  quae  ductulis 
aut  plane  carent,  aut  corpuscula  quaedam  Malpighii 
obsoleta,  sparsa,  continent.  Tela  interstitialis  ipsa, 
substantia  amorpha,  pellucida,  in  paucis  tantummodo 

locis  telae  cellulosae  structuram  praebet  propriam. 
Acido  acetico  affuso  ita  tumescit,  ut  cum  multis  nu- 
cleis rotundis  vel  longis  multa  vasa  capillaria  majora, 
persaepe  varicosa  et  corpuscula  quaedam  Malpighiana 
obsoleta  distingui  possint.  Nec  raro  particulae  et  gut- 
tulae adiposae  vel  metamorphosi  ductulorum  vel  coagu- 
lis vasorum  ortae  ad  ea,  quae  commemoravi,  accedunt. 

Metamorphosi  regressiva,  quum  sit  varia,  etiam 
tubuli  uriniferi  ipsi  vario  modo  mutati  sunt.  In  ca- 
sibus, ubi,  morbi  symptomatibus  permanentibus,  renes 
turgidi,  sulcis  lineisque  illis  tantum  levioribus  separati 
sunt,  ductuli  a stadio  priori  non  differunt.  Morbi 
autem  symptomatibus,  inprimis  albumine  urinae  jam 
diu  sublatis,  si  renes  atrophia  ita  deminuti  sunt,  ut 
tubera  et  granula  illa  superticiem  eorum  obducant, 
modo  inveniuntur  ductuli  uriniferi,  qui  implentur  hu- 
moribus, quibus  granula  adiposa,  substantiae  detritae, 
nullae  autem  cellulae  immixtae  sunt;  modo  observan- 
tur ductuli,  qui  variis  in  locis  constricti  substantiis 
durioribus,  inspissatis  obstruuntur. 

Omnes  igitur  mutationes,  quas  in  hoc  stadio  con- 
sideravimus, redigendae  sunt  ad  metamorphosin  re- 
gressivam,  qua  organi  nutritio  et  structura,  inflamma- 
tione perturbatae  reparantur.  Cui  sententiae,  negle- 
ctis mutationibus  anatomicis,  quibus  substantiae  ipsae 
in  metamorphosin  regressivam  abeuntes  demonstran- 
tur: illa  inprimis  favent  argumenta,  quod  neque  in 
morbo  acuto  nec  chronico,  sed  tunc  demum,  cum 
symptomata  vel  sublata  sunt,  vel  aeger  convaluit, 

atrophiae  signa  oriuntur.  Primae  hujus  metamorphosis 
caussae  ab  hyperaemia  deminuta  repetendae  sunt. 
Itaque  primum,  quum  sanguinis  circulatio  minus  im- 
pedita sit,  humores  renum  parenchyma  implentes  re- 
sorbentur. Illi  autem  tubuli  uriniferi,  qui  ob  meta- 
morphosin  praeteritam,  propter  epitheliorum  degenera- 
tionem, propter  obliterationem  corpusculorum  Malpi- 
ghii  structuram  et  functionem  physiologicam  recuperare 
nequeunt,  plane  consumuntur. 

Exsudata  fluida  cum  epitheliis  mixta,  quae  ductuli 
continent,  in  pulticulam  flavam,  caseosam  transformata 
resorptione  aulferuntur;  vasa  ductulorum  omnino  ob- 
solescunt. Eodem  igitur  modo,  quo  ductuli  uriniferi 
inutiles  et  vasa  sanguifera  diruuntur,  tela  interstitialis 
contracta  omnes  partes  obsoletas  obruit.  Quum  autem 
in  singulis  renum  partibus  numerus  ductulorum  in- 
teritorum  valde  differat,  contractione  telae  interstitialis 
inaequali  granula  et  tubera  in  renum  superficie  oriun- 
tur, totum  autem  organon  atrophia  deminuitur. 

Morbi  Brightii  mutationes  anatomico-pathologicas 
contemplati  transeamus  ad  symptomata,  quae  apud  ho- 
mines vivos  observantur. 


SYMPTOMATA. 


Morbi  Brightii  symptomata,  quum  modo  decursu 
celerrime,  modo  maxime  protracto  aegros  adoriantur, 

ad  formam  acutam  et  chronicam  referenda  suM.  Ac 
primum  quidem  formam  acutam  describamus. 

Homines  temperaturae  mutatione  repentina  Vel 
vestibus  madidis,  vel  domiciliis  humidis  refrigerati 
levi  frigore  subito  tentantur.  Quo  exorto,  febris, 
pulsus  plenus  et  durus,  interdum  nausea  accedHrtf. 
Cutis  et  arida  et  fervida;  regio  renalis  vexatur  dolo- 
ribus, qui  habitu  aegri  inflexo  et  compressione  maxime 
exaggerantur;  ischuria  et  stranguria  alternantibus  Se- 
cernitur urina  rubra,  turbida,  copia  deminuta,  pondere 
specifico  aucto.  In  vase  seposita  urina,  sedimentum 
praecipitatur  rubrum  flocculentum,  cylindris  fibrinosis 
cum  sanguinis  globulis  mixtis  compositum.  Urina  cocta, 
vel  acido  nitrico  affuso,  albuminis  indicia  apparent. 

Brevi  post  aegrorum  facies,  extremitates  et  aln 
domen  oedemate  tumescunt.  Quod  oedema , totum 
corpus  aggrediens, ~ fugax,  alia  parte  relicta  aliam 
petit. 

In  cavitates  serosas,  inprimis  in  cavum  abdomi- 
nale, humores  aquosi  semper  effunduntur.  Quae  sym- 
ptomata subito  orta  jam  brevi  tempore  auferri  possunt. 
Nam  febri  remittente,  transpiratione  et  urina  copiosa 
oedemata  resorbentur,  ut  paucis  interdum  diebus  fun- 
ctiones normales  restitutae  sint. 

In  aliis  autem  casibus  aegri,  quamquam,  urinae 
albumine  excepto,  febris  et  oedematum  remissione  ad 
melius  vergere  videntur,  subito  symptomatibus,  quae 
jam  commemoravi,  denuo  infestantur.  Quae  ubi  facta 
sunt,  morbus  in  decursum  chronicum  abiit. 

Ad  symptomata,  quibus  morbus  orditur,  pericar- 
ditis, pleuritis,  peritonitis,  aliaeque  inflammationes  per- 
saepe accedunt.  Quibus  si  aeger  non  corripitur,  ob 
substantias  detritas  retentione  urinae  in  sanguine  col- 
lectas dolores  capitis  vehementes,  sopor,  coma,  deni- 
que convulsiones  mortem  fere  semper  afferunt. 

Morbo  Brightii  chronico,  nisi  ex  forma  acuta  pro- 
diit, illi  inprimis  homines,  qui  vestimentis  et  alimentis 
pravis  usi  domicilia  habitant  humida,  frigida,  vel  ex- 
cessibus enervati,  vel  syphilide  vel  aliis  morbis  ex- 
haurientibus consumti  sunt,  saepissime  offenduntur. 

Animo  afflicto  et  depresso  faciem  aegri  praebent 
pallidam,  pastosam,  stupidam,  cutem  aridam  et  frigi- 
dam. Urinae  magno  saepe  labore  excretae,  subflavae, 
pondere  specifico  leviori,  major  vel  minor  albuminis 
copia  immixta  est.  Quum  tota  cutis  hic  illic,  praeser- 
tim palpebrae,  manus,  pedes  et  scrotum,  tum  cavum 
pleurae  et  peritonaei  fluidis  serosis  infiltrantur.  Quo 
interdum  evenit,  ut  cutis  maxime  extensa,  inflamma- 
tione infestata,  in  gaegraenam  abeat.  In  aliis  casibus, 
digestione  perturbata,  nausea,  vomitus,  diarrhoeae  pro- 
fusae accedunt,  vel  fluidis  respiratione  suppressa  vel, 
quum  substantiae  urinosae  in  sanguine  retineantur, 
paralysi  cerebri  imminente,  aegri  exspirant.  In  omni- 
bus autem  casibus  exitus  morbi  protracti  fere  semper 
est  lethalis. 

Quibus  igitur  consideratis,  singula  morbi  sympto- 
mata accuratius  perlustremus,  quorum  gravissimum,  uri- 
nae mutationes,  primum  intueamur. 

Aegri  ex  morbo  Brightii  laborantes  mingendi  ne- 
cessitate saepius  lentantur.  Quod  symptoma,  quamquam 
non  in  omnibus  casibus,  tamen  saepissime  observatum, 
quum  vesica  urinaria  neque  urina  impleta  sit,  nec  sub- 
stantiis insolitis  irritetur,  ad  nervorum  vesicalium  con- 
ditionem inflammatione  mutatam,  qua  hyperaesthesia 
quaedam  oritur,  haud  dubie  referendum  est. 

Urina  in  morbo  acuto  edita  rubra  vel  helvola, 
reactione  plerumque  acida,  brevi  tempore  sedimentum 
deponit,  cujus  majorem  partem  cylindri  fibrinosi,  quibus 
multi  sanguinis  globuli  adhaerent,  constituunt.  Nec  raro 
cellulae  granulatae,  calcariae  oxalicae  vel  acidi  urici 
crystalli  coagulis  illis  immixtae  sunt. 

Muci  corpuscula,  vesicae  urinariae,  ureterum  et 
pelvis  renalis  epithelia  nunquam  a sedimento  absunt. 
In  quibusdam  autem  casibus  fibrinum,  quum  nondum 
coagulatum  urinae  immixtum  sit,  vel  in  vesica  urinaria, 
vel,  urina  jam  secreta,  in  coagulationem  seram  abit,  ut 
sedimentum  quoddam  glutinosum  praecipitetur. 

Urinae  copia  deminuta  est,  pondus  specificum  au- 
ctum, quod,  quamquam  autores  nonnulli  usque  ad  nu- 
merum MXXXV  et  MIIIL  evectum  observarunt,  numeris 
MXV — MXXV1II  saepissime  continetur. 

Per  totum  morbum  urinae  albumen  immixtum  est, 
cujus  copia  initio  exigua,  morbo  progrediente  multo 
augetur.  Cetera  urinae  elementa  vario  modo  mutata 
sunt.  Magna  renum  parte  exsudatione  subito  obruta  et 
obsoleta,  urea,  quum  in  sanguine  retineatur,  semper 


17 


deminuta  est.  Acidi  urici  mutationes  maxime  sunt  in- 
constantes. 

Omnia  urinae  elementa  anorganica  attenuantur.  Quae 
anomaliae  exitu  morbi  fausto,  urinae  albumine,  san- 
guine, cylindris  fibrinosi  sublatis,  ad  indolem  physiolo- 
gicam sensim  restituuntur. 

in  morbo  Brightii  chronico  multa  in  hac  re  a 
forma  acuta  differunt.  Sedimentum,  quod  ex  urina  tur- 
bida, tlava,  reactione  acida,  interdum  neutrali  praeci- 
pitatur, maxime  est  serotinum.  Elementa,  quibus  con- 
stituitur, metamorphoses  renum  pathologico-anatomicas 
accuratissime  repetunt.  Inprimis  cylindri  fibrinosi  no- 
tandi sunt. 

Qui  quidem  sanguinis  globulis  carentes  morbo 
ineunte  multis  ductulorum  uriniferorum  epitheliis  in- 
duti sunt;  postea  vero,  ubi  exsudatio  ductulos  epi- 
theliis jam  privatos  tentavit,  omnis  tegminis  expertes 
fibrini  coagulati  genuini  praebent  speciem.  Stadio  me- 
tamorphosis adiposae  irruente,  multae  adipis  particu- 
lae fibrino  immixtae  sunt.  Quoties  autem  morbi  chro- 
nici symptomata  exacerbantur,  toties  urinae  signa  in 
morbo  acuto  descripta  reperiuntur. 

Pondus  urinae  specificum,  in  morbo  chronico  sem- 
per  attenuatum,  illo  tempore,  quo  aegri,  nova  febri 
orta,  membranarum  serosarum  inflammationi  implican- 
tur, modum  physiologicum  superat. 

Urinae  copia  maxime  inconstans,  quamquam  in 
casibus  plurimis  liquoribus  ingestis  est  superior,  tamen 
hydrope  subito  exacerbato,  vel  uraemia  aliisque  peri- 

culis  imminentibus , ad  uncias  aliquot  redacta  est. 
Albuminis  copia  maxime  aucta  exsudatione  rara  vel 
profusa  terminatur.  Morbo  igitur  incipiente,  fibrini 
transudatione  copiosa,  albuminuria  largissima,  in  sym- 
ptomatum morbi  remissione  magis  est  exigua.  Qua 
de  caussa,  quum  albuminuriae  augmento  omnes  morbi 
exacerbationes  indicentur,  in  albumine  perquirendo 
maxima  opera  semper  est  ponenda. 

Tamen  albumine  brevi  tempore  sublato,  aegrum 
convaluisse  minime  putandum  est. 

Saepissime  enim  evenit,  ut  post  remissionem  bre- 
vissimam omnia  symptomata  priori  cum  impetu  repe- 
tantur. 

Quo  autem  errore,  nisi  cylindros  fibrinosos,  qui 
semper  adesse  solent,  negligamus,  nunquam  irretimur. 

Quum  exsudatione  et  degeneratione  renum  pro- 
grediente  urinae  elementa  ob  ductulorum  uriniferorum 
obliterationem  in  sanguine  retineantur,  substantias  quo- 
que urinae  proprias  attenuari  necesse  est.  Ergo  urea, 
acidum  uricum  et  salia  modo  normalia  semper  par- 
ciora illo  tantum  tempore,  quo  aliqua  ductulorum  uri- 
niferorum pars,  coagulis  ejectis,  subito  pervia  facta 
est,  interdum  amplitudine  inconstanti  augentur. 

Ex  iis,  quae  de  urinae  mutationibus  disputavimus, 
duo  momenta  protluunt  gravissima:  alterum,  quod  re- 
num degeneratione  quaedam  urinae  elementa,  inprimis 
urea,  in  sanguine  retinentur;  alterum,  quod  urina  se- 
cernenda materiae  plasticae,  albumen  et  fibrinum  co- 
piosius ei  subducuntur.  Quamquam  vero  hac  de  caussa, 

quia  omnia  detrimenta,  quae  sanguinis  elementa  plastica 
capiunt,  propter  endosmosin  aqua  reparari  solent, 
sanguinem  aliquo  modo  mulari  necesse  est;  analysi 
etiam  chemica  mutationes  sanguinis  certissime  proban- 
tur. Iterum  autem  inter  formam  morbi  acutam  et 
chronicam  distinguendum  est. 

In  sanguine  morbo  acuto  incipiente  vasis  detracto 
crusta  phlogistica  crassa  et  dura  concrescit;  serum, 
quod  secernitur,  colorem  saepe  albidum,  turbidum, 
lactis  similem,  vel  bpalescentem  praebet.  Cujus  rei 
caussam  alii  a sanguinis  globulis  non  coloratis  in  sero 
suspensis,  alii  ab  adipis  particulis  immixtis,  alii  a ma- 
teria quadam  albuminosa  repetunt.  Secundum  ea  au- 
tem, quae  a Frerichs  observata  sunt,  modo  adeps, 
modo  albumen  propter  sanguinis  reactionem  alcalinam 
deminutam  a natro,  quocum  conjuncta  sunt,  separata 
ad  hanc  seri  indolem  propriam  conferunt. 

Seri  sanguinis  pondus  specificum  ej  usque  elementa 
solida,  ubi  urina  secreta  magna  cum  albuminis  copia 
defluxit,  vel  hydrops  subito  ingravescit,  maxime  im- 
minuuntur. Cujus  autem  detrimenti  cetera  elementa 
solida,  adeps,  salia  et  materiae  extractivae  expertia 
sunt.  Adipis  copia  interdum  aucta  est;  urea  autem 
semper  copiosior  in  sanguine  accumulatur. 

Sanguinis  globuli  nequaquam  deminuti  sunt.  Fi- 
brinum persaepe  haud  mediocriter  exaggeratum  est. 

In  forma  chronica  haec  inprimis  differunt  eo, 
quod  jam  initio,  crusta  phlogistica  sublata,  sanguinis 
seri,  elementis  solidis  carentis,  indicia  apparent.  Quam- 

vis  autem  albuminis  copia  exigua  sit,  tamen  fibrinum 
vel  modum  normalem  servat,  vel  morbi  exacerbatione 
. etiam  augetur. 

Sanguinis  globuli  morbo  progrediente  deminuti 
velut  in  chlorosi  ad  numerum  minimum  rediguntur. 
Uream  quoque  largiorem  sanguini  immixtam  esse, 
analysi  chemica  constat.  Quomodo  vero  salia  anorga- 
nica,  materiae  adiposae  et  extractivae  mutentur,  haud 
satis  elucet. 

Sanguinis  mutationibus,  quas  descripsimus,  gra- 
vissimis aegrorum  habitus  perspicuo  quodam  modo 
turbatur.  Cutis  albida  interdum  subflava,  lurida,  fa- 
cies pallida  et  turgida,  vultus  stupidus  et  apathicus, 
animus  depressus  et  afflictus,  functiones  normales  re- 
tardatae morbi  indicia  exhibent  praematura,  quae  fere 
nunquam  desunt. 

Symptoma  morbi  Brightii  creberrimum  sistunt  ex- 
* sudata  hydropica,  quae  vel  in  telam  cellulosam,  vel  in 
corporis  cavitates  serosas  efFunduntur.  Attamen,  si 
hydropem  in  hoc  morbo  esse  constantissimum  putare- 
mus, magno  errore  teneremur.  Nec  ullo  quidem  fluido 
in  tela  celluloso  effuso,  eodem  cum  impetu,  decursu 
morbi  celerrimo  vel  maxime  protracto  aegri  corripi 
possunt. 

Quum  autem  illi  casus  sint  numerosi,  quibus,  ce- 
leris exemplis  neglectis,  hydrope  jam  orto,  medici  ad 
morbi  Brightii  diagnosin  et  ad  urinam  perquirendam 
animum  attenderunt,  quum  crebro  hoc  symptoma  inci- 
dat, certissime  definiri  nequit.  Ex  iis  tantum,  quae 

observata  sunt,  unum  circiter  quaternorum  aegrorum 
hydropsia  infestari  patet. 

Oedemata  et  hydrops  anasarca  in  morbi  Brightii 
initio,  cavitatibus  serosis  integris,  telam  subcutaneam 
solani,  vel  totum  aegri  corpus,  vel  partes  tantum  non- 
nullas invadunt.  Quarum  conditionum  alteri  illi  inpri- 
mis  homines,  qui  vel  subito  refrigerati  vel  scarlatinam 
perpessi  morbo  acuto  tentantur,  obnoxii  sunt.  In  his 
casibus  cutis,  quamvis  oedematosa,  tamen  elastica  digito 
compressa  vestigia  pressionis  servat,  postea  tantum  oe- 
dema fracescens  foveolas  impressas  aliquamdiu  retinet. 
In  morbo  chronico  et  lento  oedemata  fugacia,  sedem 
persaepe  mutantia,  quibusdam  corporis  partibus  limitata, 
faciem,  pedes,  abdominis  tegumenta  et  scrotum  prae 
ceteris  offendunt.  Tempore  quidem  matutino,  ubi  aeger 
surrexit,  facies,  inprimis  in  margine  infraorbitali,  tir^ 
more  inflata  est;  sub  vesperam  malleolorum  et  scroti 
regiones  oedemate  petuntur  ; modo  extremitates  supe- 
riores, modo  inferiores  tumescunt. 

Attamen  refrigeratione  levi  vel  urinae  secretione 
suppressa  oedemata  ita  ingravescunt,  ut  membra  intacta 
paucis  interdum  horis  fluidis  serosis  infiltrenttir.  Nec 
raro  in  his  casibus  evenit,  ut  illae  cutis  partes,  quae 
vel  oedemate  vel  cubitu  maxime  comprimuntur,  erysi- 
pelate infestatae  gangraenescant. 

Hydropsia  progrediente,  cavitates  serosae,  saccus 
peritonaei,  pleurae,  pericardii,  arachnoideae  cerebralis 
et  spinalis,  ventriculi  denique  laterales  fluidis  hydropi- 

cis  implentur,  vel  tela  submucosa  palati,  pharyngis,  li- 
gamentorum glottidis  subito  infiltratur. 

Quod  ad  hydropsiae  formas,  hydrops  anasarca 
ceteras  frequentia  longe  superat.  Proxime  ad  eum 
accedit  ascites,  qui  tamen,  nisi  cum  cordis  vel  hepa- 
tis vitio  conjunctus  est,  non  multum  progreditur. 

Hydrothorax,  ascite  frequentia  inferior,  ambo  ple- 
rumque latera  aggrediens,  cum  pulmonum  oedemate, 
quod  subito  aut  celerrime  aegrum  corripit,  saepissime 
complicatus  est.  Oedema  glottidis,  exsudata  hydropica 
intra  saccum  pericardii  vel  cerebri  ventriculos  effusa, 
multo  rarius  observantur. 

Praeter  hydropsiam  descriptam  ad  morbum  Brigh- 
tii  persaepe  accedunt  symptomata  nervosa,  quorum 
caussae  ad  uream  in  sanguine  accumulatam  relerri, 
ipsa  autem  uraemiae  sic  dictae  imputari  solent. 

Jam  satis  mature  interdum  aegri  inertes  et  som- 
nolenti, facie  stupida  et  frigida,  vultu  languido,  capitis 
doloribus  gravissimis,  mentis  perturbatione  vehementi 
vexati  in  statum  soporosum  incidunt.  Quae  syptomata, 
urinae  secretione  copiosa  aliquamdiu  sublata,  majori 
cum  impetu  mox  restituuntur,  ut  sopores  deliriis  pla- 
cidis raro  interrupti  inulto  evadant  graviores.  Quibus 
factis  aegri,  qui  antea  vocati  mentis  compotes  respon- 
derunt, respiratione  stertorosa,  lethargia  fere  semper 
lethali  supprimuntur.  Tremor  manuum,  convulsiones 
musculorum  facialium,  denique  totius  systematis  muscu- 
laris,  voluntarii  spasmi  clonici  exitum  lethalem  saepis- 
sime antecedunt. 

In  aliis  casibus  uraemia  nullo  prodromo  antece- 
dente insultu  repentino  aegros  infestat,  quo  fit,  ut 
aut  depressionis  aut  excitationis  cerebri  symptomata 
oriantur.  In  allero  casu  aegri  capitis  doloribus,  ver- 
tigine, nausea,  vomitu  allecti  sopore  gravi  subito  ob- 
ruuntur. Faies  pallida,  genarum  rubor  circumscriptus, 
conjunctiva  sanguine  injecta,  pupilla  coarclata,  palpebrae 
liquore  gelatinoso  oblitae  sunt  symptomata,  quae  cere- 
bri depressionem  manifestant.  Pulsus  tranquillus  co- 
mate imminente  fit  plenus  et  durus,  respiratio  sterto- 
rosa  et  accelerata.  In  altero  casu,  excitato  cerebro, 
convulsiones  totum  systema  musculare  adgredientes 
eclampsiae  similes  oriuntur.  Organa  sensuum  vario 
modo  turbantur,  amblyopia  et  amaurosis  uraemica  non 
raro  observantur.  Tubi  intestinalis  perturbationes  per- 
saepe accedunt,  ut  vomitu  et  diarrhoeis  aegri  confici- 
antur. Excrementa  ejecta  initio  acida,  postea  urinosa, 
magnam  ureae  quantitatem  offerunt. 

Uraemia,  ut  jam  supra  commemoravimus,  ab  urea, 
propter  urinae  secretionem  suppressam  in  sanguine  ac- 
cumulata, deduci  solet.  Quam  sententiam  magna  ureae 
copia  et  in  sanguine  et  in  omnibus  secretis  et  excretis 
inventa  sustentare  videtur.  Nuperrime  autem  Fre- 
richs  secundum  experimenta  in  animalibus  instituta 
non  uream  ipsam,  sed  hac  fermento  quodam  accedente 
dissoluta,  ammonium  carbonicum  inde  ortum  uraemiam 
conflare  contendit.  In  animalibus,  quibus  uream  inje- 
cit, nunquam  uraemiae  symptomata  provenerunt,  quae 
autem,  ammonio  carbonico  injecto,  mox  apparuerunt. 

Hujus  sententiae  veritatem  etiam  aegro  adhuc  vivente 
demonstrari  posse  putavit.  Nam  si  aegri  exhalationi 
bacillum  acido  muriatico  tinctum  admoveatur,  propter 
ammonium  carbonicum,  quod  eum  acido  conjungatur, 
vapores  oriri  dicuntur.  Attamen  revera  hoc  phaeno- 
menon nunquam  observatur. 

DE  MORBI  BRIGHTII  DIUTURNITATE,  COMPLICATIO- 
NIBUS VARIOOUE  EXITU. 

i'  . t.  «iju  « 1 i C /j*  i i 111  (ilf  •*  i 

Plurimum  morbus  Brightii  cum  circulationis  aifectio- 
nibus,  cum  vitiis  valvularum  cordis  complicatus  est. 
Ouae  vitia,  utrum  saepe  ad  caussas  an  ad  morbi  Brigh- 
tii effectus  referenda  sint,  auctores  dissentiunt.  Quum 
autem  videamus,  aegros  ex  cordis  vitii  laborantes  albu- 
minuria  magis  vel  minus  copiosa,  antequam  morbi  Brigh- 
tii symptomata  pathognomonica  observentur,  infestari, 
morbi  Brightii  causam  in  vitiis  cordis  ipsis  ponendam 
esse,  negari  non  potest. 

Hepatis  affectiones  hyperaemicae,  degenerationes 
adiposae  et  cirrhoticae  persaepe  cum  morbo  Brightii 
coeunt.  Quibus  efficitur,  ut  hydropsia  ad  gradum  ma- 
gnum et  insolitum  evecta  jam  mature  cavum  abdomi- 
nale petat,  ita  ut  venae  portarum  compressione  tractus 
intestinalis  perturbationes  gravissimae  oriantur. 

Omnes  morbi  chronici,  ulcerationes  diutinae,  caries? 
necrosis,  tuberculosis,  quibus  dyscrasia,  cachexia  quae- 
dam, constituitur,  morbo  Brightii  incrementa  afferunt  et 
inter  ejus  complicationes  excellunt» 

Respirationis  morbi  chronici,  tuberculosis  pulmo- 
num, emphysema,  tam  saepe  cum  morbo  Brightii  con- 
juncti sunt,  ut  urina  in  his  casibus  semper  accuratissime 
perquirenda  sit. 

Membranarum  serosarum  inflammationes  pleuritidem, 
pericarditidem,  peritonitidem,  jaminsymptomatologia  com- 
memoravimus. 

Morbi  Brightii  diuturnitas  non  semper  certo  definiri 
potest.  Sicut  casus  acuti  paucis  hebdomadibus  termi- 
nantur, ita  chronici  per  annos  protrahuntur.  Morbi  diu- 
turnitate majore,  quum  vel  aegri  vires  maxime  confician- 
tur, vel  complicationes  accedant,  exitus  lethalis  semper 
timendus  est.  Morbus  tantum  acutus  spei  aliquid  relinquit. 

DIAGNOSIS. 

Quae  in  symptomatologia  de  urinae  mutationibus 
disputavimus,  diagnosis  fundamenta  sunt  certissima.  Ac 
microscopium,  si  unquam  medico  usui  est,  in  morbo 
Brightii  cognoscendo  utilitatem  evidenlissiinam  praestat. 
Nam  ubi  cylindros  fibrinosos  urinae  immixtos  esse  mi- 
croscopium testatur,  diagnosis  confirmata  est;  hoc  signo 
autem  neglecto,  probabilitas  tantum  statui  potest.  Al- 
terum signum  pathognomonicum,  quamvis  gravitate  illo 
inferius,  in  albuminuria  ponendum  est. 

Quamquam  enim  constat,  multis  aliis  caussis  al- 
bumen urinae  posse  immisceri,  tamen  albuminuriam 
copiosam,  continuam  fere  semper  morbo  Brightii  oriri, 
non  minus  probatum  est. 

ln  albumine  indagando,  ne  fallamur,  certae  quae- 
dam cautelae  adhibendae  sunt.  Acido  nitrico  utentes 
semper  id  dilutum  adhibeamus,  nunquam  coneentratum, 
vel  fumans,  quo  albumen  praecipitatum  solvitur.  Co- 
ctione adhibita  cavendum  est,  ne  praecipitata  grisea,  ter- 
ris phospboricis  composila,  in  urina  inprimis  leviter 
acida,  neutra  vel  alcalina  oria,  cum  albumine  confun- 
dantur. 

Urina  alcalina  et  neutra  antequam  coquitur,  acido 

I 

aeetico  alfuso  acida  reddenda  est,  quia  albumen  cum 
substantiis  alcalinis  conjunctum  aqua  fervente  'solvitur. 

His  diagnosis  auxiliis  adjuti  supervacuum  aestima- 
mus, alias  enumerare  caussas  incertas,  quibus  morbus 

Brightii  distinguatur.  Nephritis  vera,  haemorrhagia  re- 

\ 

nalis,  tuberculosis,  carcinoma,  echinococci  renum,  qui- 
bus incerta  rerum  conditione  in  errorem  induci  possi- 
mus, quum  cylindri  fibrinosi  semper  desint,  nunquam 
fallere  nos  debent. 

AETIOLOGIA. 

Morbus  Brightii  nulli  aetati,  nec  infantili  et  juve- 
nili, nec  senili  parcit.  Multo  autem  crebrius  adolescen- 
tes et  viros  inde  a vicesimo  ad  quadragesimum  annum  mor- 
bus infestat.  Sexus  potior  saepius  quam  sequior  morbo 
implicatur. 

Homines  inopia,  laboribus,  intemperantia,  morbis 
diutinis  exhaurientibus  consumti  morbi  Brightiani  victi- 
mae creberrimae  tristissimae  esse  solent.  In  regionibus 


27 


humidis  prope  maria  septentrionalia  sitis  hic  morbus 
maxime  vigere  dicitur,  nec  tamen  regionum  meridio- 
nalium incolae  ab  eo  tuti  sunt. 

Morbi  Brightii  caussae  occasionales  simili  quodam 
modo  conciliantur:  quominus  stalu  sano  sanguinis  ele- 
menta plastica,  albumen  et  fibrinum,  tubulorum  urini- 
ferorum  membranas  permeantia  urinae  immisceantur 
et  certa  celeritate  et  certa  pressione,  qua  sanguis  in 
vasa  renalia  immittitur,  et  vasorum  innervatione  et 
sanguinis  moderatione  quadam  impeditur.  Quarum 
caussarum  una  sublata,  morbi  Brightii  symptomata 
prodeunt.  Itaque  primus  injuriarum  ordo  in  impedi- 
mentis, quibus  sanguinis  circulatio  prohibita  retardatur, 
cernitur.  Huc  pertinent  omnia  vitia  cordis,  tum  coa- 
gula, quibus  venae  renales  obturantur,  tumores  in  cavo 
abdominali  siti,  degenerationes  variae  hepatis. 

Ad  tumores  etiam  uterus  gravidus  referendus  est. 
Forma,  sub  qua  morbus  Brightii  in  feminis  gravidis 

saepissime  observatur,  nomine  eclampsiae  parturientium 

\ 

notatur,  quam  ex  uraemia  sola  oriri  constat. 

Mutationibus,  quas  propter  acrimoniam  ductulorum 
uriniferorum  membranae  propriae  afferunt,  diuretica 
acria,  cantharides,  oleum  Terebinthin.,  balsam.  cOpaiv. 
et  similia  morbo  Brightii  occasionem  suppeditare  posse 
videntur. 

Morbi  Brightii  caussa  maxime  vulgaris  est  perfri- 
gerium.  Quod  utrum  antagonismo,  quo  renes  et  cutis 
conjunguntur,  an  innervatione  mutata  morbi  cauSSatn 
afferat,  ignotum  est. 

PROGNOSIS. 

Morbi  Brightii  prognosis  in  universum  maxime  est 
infausta.  Momentum  gravissimum,  quo  sanationis  spes 
nititur,  in  constitutione  aegri  ponendum  est.  Cachexia, 
dyscrasia  in  morbo  chronico  ortis,  spes  nulla  est;  idem 
de  iis  casibus  judicandum  est,  quibus  symptomata  gra- 
vissima, complicationes  perniciosae,  ut  uraemia,  hy- 
dropsia  profusa,  accedunt.  In  morbo  tantum  acuto, 
aegro  robusto,  sperare  quidquam  licet. 

THERAPIA. 

In  morbo  Brightii  sanando  primum,  si  fieri  pot- 
est, medici  est,  methodum  prophylacticam  adhibere, 
omnia  nempe  removere  momenta,  quae  morbo  amica 
esse  constat.  Cui  autem  prophylaxi  in  illis  infimae 
plebis  hominibus,  quibus  necessaria  desunt,  nequaquam 
satisfacere  possumus.  Morbo  exculto,  therapiae  est, 
exsudationem  renes  obruentem  coercere  vel  primordia 
ejus  exstinguere.  Quae  ut  consequamur,  in  forma 
acuta  et  stadio  primo  in  homine  robusto  refrigeratione 
repentino  in  morbum  illapso,  pulsu  pleno  et  duro,  febri 
vehemenle,  antiphlogosis  strenuissima  plurimum  prod- 
est. Simul  cum  diaeta  strenua  venaesectio  unciarum 
decem  vel  duodecim  instituenda  est;  medicamentis  dra- 
sticis,  pulp.  colocynth.,  senna  et  jalap.  ad  tractum  in- 
testinalem derivatio  efficiatur  fortissima;  transspiratio 
involutione  per  lintea  aqua  frigida  madefacta  excitetur. 

Qua  methodo  adhibita,  multis  in  casibus  symptomata 
gravissima  paucis  diebus  aufleruntur. 

Aegro  autem  infirmo  et  debili,  scarlatina,  typho 
vel  alio  morbo  exhausto,  sanguinis  detractio  semper 
proscribenda  est.  Nam  in  his  casibus  ne  anaemia  et 
hydraemia  oriatur,  omnibus  remediis  drasticis  sepositis, 
primum  aegri  vires  alimentis  plasticis  et  medicamentis 
tonicis  instaurandae  sunt.  Qua  in  re  martialia  et  re- 
media amara  maxime  laudanda  sunt.  Quibus  si  col- 
lapsum virium  prohibere  licet,  non  raro  evenit,  ut  re- 
num degeneratio  subsistat. 

Quamquam  medicamenta  diuretica  in  morbi  Brigh- 
tii  stadiis  primis  ob  incitamentum,  quod  renibus  af- 
ferunt, repudianda  sunt,  tamen  in  stadiis  posterioribus, 
renum  hyperaemia  deminuta,  multum  prosunt.  Leviter 
enim  laxantia  et  diuretica  conferunt,  ut  exsudata  fibri- 
nosa  e tubulis  uriniferis  ejiciantur.  Inter  medicamenta 
tunc  adhibenda  salia  neutra  et  media,  inprimis  liquor 
kali  acetici  cum  infus.  Hb.  Digitalis,  tartarus  boraxatus 
et  natronatus  saluberrima  sunt.  Diuretica  fortiora, 
magis  stranguriam  inducentia  quam  diuresin,  ut  Can- 
tharides, ol.  Terebinth.  et  similia,  a nonnullis  commen- 
data, ob  magnum  incitamentum,  quod  organo  affecto 
inferunt,  plane  rejicienda  sunt. 

Inter  mala  morbi  Brightii  consecutiva  tractus  in- 
testinalis perturbationes,  vomitus  et  diarrhoeae  difficil- 
lime auferri  solent.  Amara,  antacida,  adstringentia  in 
casibus  levioribus  interdum  prosunt,  in  gravioribus  au- 
tem sunt  inutilia. 

Contra  uraemiam  diureticis  et,  quum  effectus  celer 
necessarius  sit,  drasticis  fortioribus  opus  est.  Attamen 
in  hoc  morbi  stadio  ultimo  nullum  remedium  laetiora 
praestat.  Acida,  inprimis  acidum  benzoicum,  quod  se- 
cundum F r e r i c h s ammonium  carbonicum  in  san- 
guine ortum  saturet,  vana  sunt. 

VITA, 


Naius  sum  Fridericus  H en ricus  S chre iber  in  Guest- 
phaliae  vico,  cui  nomen  est  Crombach,  anno  MDCCCXXXI, 
die  IX  m.  Aug.,  patre  Friderico,  matre  Carolina  e gente 
Wa gener.  Fidem  contiteor  evangelicam. 

Primis  litterarum  elementis  imbutus  gymnasium  Tremo- 
niense  frequentavi.  Testimonio  maturitatis  instructus  anno 
MDCCCL,  semestri  aestivo  ineunte,  Bonnam  me  contuli,  ubi 
a Bluhme,  t.  t.  rectore  magnifico,  in  civium  academicorum 
numerum  receptus  nomen  professus  sum  apud  May  er,  deca- 
num ornatissimum.  Post  tria  semestria  Wirceburgum  petii, 
qua  in  universitate  illustrissimus  Scherer,  rector  magnificus, 
civibus  academicis  me  adseripsit.  Annum  et  dimidium  ibi 
commoratus  Berolinum  adii,  ubi  a StahI,  rectore  magnifico, 
studiosorum  numero  adseriptus  apud  Ehrenberg,  decanum 
spectabilem,  nomen  professus  sum. 

Per  quadriennium  hi  viri  clarissimi  et  in  scholis  et  in 
exercitationibus  et  in  clinicis  me  erudiverunt: 

Bonnae:  111.  Pluecker,  Bischoff,  Noeggerath,  Tre- 
viranus,  Mayer  et  Weber,  Naumann,  Albers,  Wutzer. 

Herbipoli:  III.  Scherer,  Scanzoni,  Koelliker,  Vir- 
chow,  Rineker,  a Marcus,  a Textor. 

Berolini:  Ili.  Busch,  Casper,  Langenbeck.  Exp. 
a Graefe,  Traube,  Ebert,  Wagner. 

Quibus  omnibus  viris  optime  de  me  meritis  quam  maximas 
gratias  ago  semperque  habebo. 

Jam  vero  tentaminibus  tam  philosophico  quam  medico  nec 
minus  examine  rigoroso  superatis,  spero  fore,  ut  dissertatione 
thesibusque  publice  defensis,  summi  in  medicina  et  chirurgia  ho- 
nores rite  in  me  conferantur. 


THESES. 




Non  ammonium  carbonicum  uraemiam  efficit. 

Non  e pure  sanguini  immixto  pyaemia  prodit. 

Hhachitis  et  osteomalacia  valde  differunt. 

Accommodatio  visus  musculis  bullii  oculi  efficitur. 
Atropinum  sulphuricum  in  ophthalmiatria  remedium  prae- 
stantissimum. 


